31993R3696
L 342/1
JURNALUL OFÍCIAL AL UNIUNII EUROPENE
REGULAMENTUL (CEE) NR. 3696/93 AL CONSILIULUI
din 29 octombrie 1993
privind clasificarea statistică a produselor în funcție de domeniul de activitate în Comunitatea Economică Europeană
CONSILIUL UNIUNII EUROPENE,
având în vedere Tratatul de instituire a Comunității Economice Europene, în special articolul 100a,
având în vedere propunerea Comisiei (1),
în cooperare cu Parlamentul European (2),
având în vedere avizul Comitetului Economic și Social (3),
întrucât, pentru a funcționa, piața internă necesită standarde statistice aplicabile colectării, transmiterii și publicării statisticilor naționale și ale Comunității, astfel încât întreprinderilor, instituțiilor financiare, guvernelor și tuturor celorlalți operatori de pe piața comună să li se asigure date statistice sigure și asemănătoare;
întrucât astfel de informații sunt necesare pentru a da posibilitatea întreprinderilor să-și evalueze competitivitatea și sunt folositoare instituțiilor Comunității pentru a preveni denaturările competiției;
întrucât doar dacă statele membre folosesc calificări ale produselor în funcție de domeniul de activitate, clasificări aflate în legătură cu clasificările Comunității, este posibil să se asigure informații complete în ceea ce privește siguranța, viteza, flexibilitatea și gradul de detaliere necesare administrării pieței interne;
întrucât pentru a îndeplini cerințele naționale statele membre ar trebui să fie pregătite pentru a putea păstra sau introduce în clasificările lor naționale subdiviziuni suplimentare bazate pe clasificarea produselor în funcție de domeniul de activitate pe teritoriul Comunității Economice Europene;
întrucât compatibilitatea internațională a statisticilor economice pretinde statelor membre și instituțiilor Uniunii să folosească clasificări ale produselor în funcție de domeniul de activitate, clasificări aflate în legătură cu Clasificarea centrală a produselor (CCP) a Națiunilor Unite;
întrucât pe teritoriul Comunității clasificarea produselor în funcție de domeniul de activitate trebuie să fie în legătură cu clasificarea activităților economice din Comunitate (NACE Rev.1);
întrucît structura clasificării produselor în conformitate cu activitatea de producție implicată evită răspândirea planurilor codate nerelevante și facilitează identificarea de către producători a piețelor importante;
întrucât este necesar să se creeze un cadru de referință în interiorul căruia datele statistice asupra producției; consumului, comerțului extern și transportului să poată fi comparate;
întrucât folosirea pe teritoriul Comunității clasificarea produselor în funcție de domeniul de activitate necesită asistarea Comisiei de către un Comitet administrativ, și anume Comitetul programului statistic, înființat prin Decizia 89/382/CEE, Euratom (4), în orice chestiune legată de aplicarea prezentului regulament, în special în ceea ce privește interpretarea acelei clasificări, modificările minore și eleborarea și aducerea la zi a notelor explicative;
întrucât în cadrul prezentului regulament e de dorit să existe coduri unice pentru toate statele membre ce folosesc aceeași caracterizare a produselor și un cod alfanumeric similar;
întrucât este vital ca pe teritoriul Comunității diferitelor categorii de clasificare a produselor în funcție de domeniul de activitate să fie interpretat uniform în toate statele membre;
întrucât introducerea unei noi clasificări a produselor în funcție de domeniul de activitate necesită o perioadă de tranziție,
ADOPTĂ PREZENTUL REGULAMENT:
Articolul 1
(1) Scopul prezentului regulament este să stabilească o clasificare a produselor în funcție de domeniul de activitate pe teritoriul Comunității, pentru a asigura compatibilitatea dintre clasificările naționale și cele ale Comunității și apoi dintre statisticile naționale și cele ale Comunității.
(2) Termenul „produs” înseamnă bunuri transportabile și netransportabile și servicii.
(3) Prezentul regulament se aplică numai pentru uzul acestei clasificări în scopuri statistice.
Articolul 2
(1) Se instituie un punct de plecare comun pentru clasificarea produselor în funcție de domeniul de activitate pe teritoriul Comunității, numit în continuare CPA, care cuprinde:
-
un prim nivel ce conține denumiri identificate printr-un cod alfabetic (secțiuni);
-
un nivel intermediar ce conține denumiri identificate printr-un cod alfabetic de două litere (subsecțiuni);
-
un al doilea nivel ce conține denumiri identificate printr-un cod numeric de două cifre (diviziuni);
-
un al treilea nivel ce conține denumiri identificate printr-un cod numeric de trei cifre (grupe);
-
un al patrulea nivel ce conține denumiri identificate printr-un cod numeric de patru cifre (clase);
-
un al cincilea nivel ce conține denumiri identificate printr-un cod numeric de cinci cifre (categorii);
-
un al șaselea nivel ce conține denumiri identificate printr-un cod numeric de șase cifre (subcategorii).
(2) CPA este anexată prezentului regulament.
Articolul 3
(1) CPA este folosită de către Comisie și statele membre drept clasificare. CPA poate fi folosită pentru adoptări complete sau parțiale, unionale sau naționale, specifice sau oficiale, bazate pe subcategoriile CPA.
(2) Aceste clasificări se raportează la CPA în conformitate cu următoarele norme:
-
clasificările care sunt mai complete decât CPA conțin completări precise a subcategoriilor CPA;
-
clasificările care sunt mai detaliate decât CPA conțin subdiviziuni incluse în întregime în subcategoriile CPA;
-
clasificările astfel derivate pot avea o codificare diferită.
(3) Statele membre care doresc să folosească o clasificare națională derivată din CPA adoptă, cât mai curând posibil, dar cel târziu până la 31 decembrie 1993, măsurile necesare pentru instituirea unei clasificări naționale a produselor, în conformitate cu prezentul articol.
Articolul 4
Comisia este sprijinită de Comitetul Programelor Statistice, numit în continuare „Comitetul”.
Articolul 5
Comitetul poate examina orice problemă ce privește CPA pusă în discuție de președinte la inițiativa sa sau la cererea unui reprezentant al unui stat membru, care are legătură cu aplicarea prezentului regulament, în special în ceea ce privește:
(a)
interpretarea CPA;
(b)
includerea unor modificări minore în CPA:
-
menite să țină seama de dezvoltările tehnologice și economice, mai ales în domeniul serviciilor;
-
menite să corecteze și să clarifice textele;
-
provenite din corectări făcute altor clasificări internaționale ale produselor, în special CPC;
(c)
pregătirea și coordonarea muncii de revizuire a CPA;
(d)
elaborarea și aducerile la zi a notelor explicative ale CPA;
(e)
examinarea problemelor apărute în urma introducerii CPA în clasificările produselor din statele membre;
(f)
încercarea de a pregăti în mod adecvat o poziție comună în ceea ce privește munca organizațiilor internaționale de elaborare a clasificărilor produselor, mai ales CCP și notele sale explicative;
(g)
armonizarea cu NACE Rev.1, așa cum se stabilește în anexa Regulamentului (CEE) nr. 3037/90 al Consiliului din 9 octombrie 1990 privind clasificarea statistică a activităților economice în Comunitatea Europeană (5);
(h)
coordonarea lucrului cu alte comitete ce se ocupă de clasificări, în special Sistemul armonizat (SA) și Nomenclatura combinată (NC);
(i)
extinderea periodei de tranziție la cererea unui stat membru;
(j)
coordonarea activității cu alte organizații ce se ocupă de clasificări mai complete sau parțiale, unionale sau naționale, specifice sau oficiale.
Măsurile care trebuie luate în temeiul punctelor (a)-(j) sunt adoptate în conformitate cu procedura descrisă la articolul 6.
Articolul 6
(1) Reprezentantul Comisiei prezintă Comitetului măsurile ce trebuie luate. Comitetul își dă avizul privind pregătirea într-un termen pe care președintele îl poate stabili în funcție de urgența chestiunii. Avizul este emis cu majoritatea stabilită la articolul 148 alineatul (2) din tratat, privind deciziile pe care Consiliul trebuie să le adopte la propunerea Comisiei. Voturile reprezentanților statelor membre în Comitet sunt ponderate, astfel cum se prevede la același articol. Președintele nu votează.
(2) Comisia adoptă măsuri care sunt de aplicare imediată. Cu toate acestea, în cazul în care respectivele măsuri nu sunt conforme avizului Comitetului, acestea sunt comunicate Consiliului de către Comisie. În această eventualitate, Comisia amână aplicarea măsurilor adoptate termen de trei luni de la data respectivei comunicări.
(3) Consiliul, hotărând cu majoritate calificată, poate adopta o altă decizie în termenul la care se referă alineatul (2).
Articolul 7
Clasificările produselor folosite în alcătuirea statisticilor după 31 decembrie 1993 se elaborează în conformitate cu articolul 3.
Articolul 8
(1) Se prevede o perioadă de tranziție care începe la 1 ianuarie 1994 și se încheie la 31 decembrie 1995.
(2) Perioada de tranziție poate fi prelungită și un stat membru poate fi autorizat, pe baza unor motive tehnice sau operaționale demonstrate în timp să folosească o clasificare care nu este prevăzută la articolul 3, în conformitate cu procedura de la articolul 5.
(3) La șase luni după încheierea perioadei de tranziție, Comisia trimite un raport Parlamentului European și Consiliului asupra experienței acumulate în ceea ce privește clasificarea statistică a produselor în funcție de domeniul de activitate; raportul cuprinde și revizuirea CCP făcută de Biroul statistic al Națiunilor Unite (BSNU).
Articolul 9
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 octombrie 1993.